Flere kommuner advarer regeringen om, at den må spare på skoler og ældre, fordi Danmark får mange flygtninge i år.

Borgmestre fra kommuner som Odense, Helsingør, Rudersdal, Brønderslev, Vesthimmerland og Jammerbugt siger, de er nødt til at spare for at få råd til at betale for flygtninge.

- Regeringen skal åbent og ærligt fortælle borgerne, at der vil blive taget fra skoler og ældrepleje, fordi vi skal betale til flygtninge, siger Helsingørs konservative borgmester Benedikte Kiær til Berlingske.

Kommunerne mener, at staten giver dem for få penge til at dække udgifter til flygtningene. Derfor er kommunerne nødt til at spare på andre områder som børn og ældre.

Dobbelt så mange søger asyl

Danmark har fået ekstra mange flygtninge i år, som især kommer fra borgerkrigen i Syrien.

Næsten 8000 personer søgte om asyl i Danmark fra 1. januar til 31. august. Det er næsten dobbelt så mange som sidste år.

Lige nu bor en del af dem på hotel i blandt andet København, indtil myndighederne har fundet pladser til dem i resten af landet.

Danmarks 98 kommuner skal tage imod flygtningene og kan ikke sige nej.

Vi vil gerne give nogle af dem en ny chance

Borgmester i Jammerbugt Kommune, Mogens Gade fra Venstre, er klar over, at situationen med de syriske flygtninge er speciel.

Borgerne i Jammerbugt Kommune vil også gerne være med til at give flygtningene en ny chance for et godt liv, siger borgmesteren.

Men hvis der kommer rigtig mange flygtninge, er der risiko for, at de ikke kan blive en del af det lokale miljø, siger han til Berlingske.